Reastvere

Reastvere on küla Jõgeva maakonna Jõgeva vallas. 

Enne Eesti omavalitsuste haldusreformi 2017. aastal kuulus küla Torma valda.

2011. aasta rahvaloenduse andmetel oli külas 39 elanikku, neist 35 (89,7%) olid eestlased.

Reastvere küla paikneb Leedi-Reastvere voorel, mis on Laiuse voore järel kõrguselt (126 m) teine Vooremaal. Voorelt avaneb kaunis vaade Emumäele.

 Ajalugu 
Reastvere küla oli asustatud juba muinasajal. Küla on esmamainitud 1408. aastal (Restfer). Haldusjaotuslikult kuulus küla Laiuse kihelkonda jäädes Reastvere mõisapiirkonda. Pärast valdade loomist 1866. aastal kuulus küla Reastvere valda, 1891. aastast Laius-Tähkvere valda ja 1939. aastast Sadala valda.

1977. aastal liideti Reastvere külaga Pedasi küla.

 Kultuurimälestised 
Reastvere külas asub mitmeid kultuurimälestisi ja rahvapärimusega seotud paiku. Küla läbiva Simuna–Vaiatu tee ääres kuusikus on 8.–11. sajandist pärineva maalinna ase (Reastvere linnamägi). Teisel pool teed on põldude keskel muistne kalmistu, rahvasuus tuntud kui Kalmuorg. Kunagise mõisa lähedal põllul on lohukestega kultusekivi. Küla läbib Pedja jõgi, mille ääres metsas asub rahvapärimustega seotud ohvriallikas nn Kuldallikas. Arheoloogiamälestised on ka Reastvere ja Pedasi muistsed külaasemed.

 Pilte 

Viited

Kategooria:Jõgeva maakonna külad
Kategooria:Jõgeva vald